"Gyurcsány egy év alatt a magyar politika legfontosabb embere lett"
A szlovákiai lapok úgy vélik, a szocialisták megtalálták azt az embert, aki Orbán Viktorhoz hasonló vezető képességekkel bír.
Az című SME liberális szlovák lap meglepőnek találja, hogy az MSZP rendkívüli kongresszusán Gyurcsány 287 szavazattal tudta lekörözni Kiss Pétert, akiért mint írja - a szocialisták vezető politikusai a tanácskozáson igen csak sokat lobbiztak. A gazdag vállalkozó és a politikai peremszemély egy év leforgása alatt a magyar politika legfontosabb embere lett - áll a pozsonyi lap csütörtöki számában. Kiss Péternek ártott, hogy a párt alacsonyabb rangú tisztségviselői nem vették jó néven, amikor a legszűkebb pártvezetés "puccsal akarta őt a miniszterelnöki székbe ültetni" - véli a liberális újság. Szerinte így aztán sokan azok közül is Gyurcsány oldalára álltak, akik a közelmúltban még elfogadhatatlannak találták őt. A fejleményekben szerepet játszott Medgyessy Péter is, aki olyan indoklással mondott le, miszerint nem tartja megengedhetőnek, hogy az országban puccsisták diktáljanak.
A pozsonyi Pravda úgy látja, a leendő miniszterelnök meggyőzte a pártját, hogy a vezetése alatt meg tudja őrizni 2002-es választási győzelmét. A baloldali lapnak nyilatkozó magyar politikai elemző, Losoncz Miklós "Antiorbánnak" nevezte Gyurcsány Ferencet, mert szerinte az új magyar miniszterelnök-jelölt hasonló politikai vezérképességekkel bír, mint Orbán Viktor volt miniszterelnök. A Gyurcsány pályaívét terjedelmes külön írásban bemutató lap kiemeli: a szocialista párt vezetői nem titkolták csalódottságukat, amiért Medgyessy Péter a lemondásával "a jobboldali ellenzék felé hajló Mádl Ferenc köztársasági elnököt is bevonta az új kormány felállásának folyamatába."
A Národná Obroda budapesti munkatársa azt írja, hogy a szocialisták reményei szerint Gyurcsány személyében nem csak Medgyessy Péter utódját, hanem Orbán Viktor méltó versenytársát is megtalálták.
(MTI)